Lone Loklindt (RV), 2013-01-10:
Som det allerede er fremgået, behandler vi i dag et lovforslag, som udmønter den del af kommuneaftalen fra 2012, hvor regeringen og KL aftalte, at kommunerne skal påtage sig en særlig indsats for klimatilpasning i 2013 for 2,5 mia. kr.
Forslaget handler om, at spildevandsforsyningsselskaber kan opkræve bidrag, så selskaberne kan medfinansiere kommunale og private projekter vedrørende tag- og overfladevand.
Og hvorfor så det?
Jeg vil gerne sige, at kort før jul kom det frem, at det er tvivlsomt, om klimaforandringerne vil holde sig under de 2-3 graders stigning i gennemsnit, som IPCC, FN's klimapanel, tidligere har forudset.
Uanset om det holder stik eller ej, betyder de aktuelle scenarier, som vi bygger på i Danmark, at nedbørsforholdene vil ændre sig dramatisk, ligesom vandstanden i havet vil stige.
Vi ved, at de forskellige scenarier er behæftet med usikkerhed.
Vi ved, at det er dyrt at lave klimatilpasning, men at gøre ingenting eller tæt på ingenting, som vi så det under den tidligere regering, bliver hurtigt meget, meget dyrere.
Det fik vi, der bor i hovedstaden, at føle den 2. juli 2011.
Den samlede regning for oprydning og genopbygning var på 6 mia. kr.
Jeg var dengang i Frederiksberg Kommunalbestyrelse med til at beslutte, at vi lynhurtigt skulle have sat en klimatilpasningsplan i gang.
Den skulle laves i samarbejde mellem kommunen og forsyningen og nabokommunen København, for regnvand kender ikke kommunegrænser.
Nu er den strategi i høring, og der er lagt op til at tage rigtig mange virkemidler i brug såsom LAR-løsninger, dvs. Lokal Afledning af Regnvand, i parker, genåbning af åer og sænkning af en kunstgræsbane til midlertidig oversvømmelse.
De har altså lavet en klimatilpasningsplan, præcis som man allerede har gjort i en række andre kommuner.
Man kan faktisk med ret stor sikkerhed udpege de udsatte byområder, og meningen er naturligvis, at det også skal indgå i det helt almindelige arbejde med kommuneplan og spildevandsplan.
Men med det her lovforslag bliver der faktisk mulighed for en ekstraordinær finansiering i foreløbig 2 år.
Spildevandsselskabet skal naturligvis fortsat vedligeholde og klimatilpasse sin infrastruktur med kloakker og bassiner, men ideen bag lovforslaget er at gribe forebyggelse af oversvømmelser an på en smartere og billigere måde der, hvor det er muligt, i samarbejde mellem kommune og spildevandsforsyning.
Med regeringens handlingsplan for klimatilpasning bliver der sat turbo på nye, innovative løsninger, hvilket ikke bare skaber arbejdspladser her og nu, men også eksportmuligheder, både hvad angår rådgivning og særlige teknologiske produkter, som nu får en chance for at blive markedsmodnet.
Det synes vi i Radikale Venstre er et rigtig godt biprodukt i forhold til at få taget hånd om den klimatilpasning, som allerede har haltet bagefter i nogle år.
Så sent som i dagens Politiken kunne man læse, at Københavns Kommune er i samarbejde med New York om faktisk at eksportere nogle af de mulige løsninger, man har fundet i København, til også at blive brugt over there.
Og det er sådan set et eksempel på, at der er god grund til at bruge de nye, billigere, innovative metoder til at sætte turbo på det, så vi får hånd om vores egen klimatilpasning og samtidig får en mulighed for at skabe job, som skaber vækst og beskæftigelse i Danmark gennem eksportmuligheder.
Så derfor er Radikale Venstre meget glade for at kunne støtte det her lovforslag, som jo dybest set er en bekræftelse af en aftale, der blev lavet mellem KL og regeringen i foråret 2012.